Belen kitsin Jesu,
nanki xi tíjñajihi̱n a̱nte Judea̱,
ni̱stjin nga tjíhi̱n xá nda̱ rei̱ Herode̱.
Kui ni̱stjiu̱n jꞌai nanki Jerusalen já nkjinkꞌun xi nibaha xi má tjuhu tsꞌíu̱
ko̱ bꞌa̱ i̱ncha kitsú nga kingjásjaiya:
—¿Má tíjña nda̱ rei̱hi̱ xu̱ta̱ xi ntje̱ judio̱ tje̱he̱n ra̱ xi ja kitsiu̱n?
A̱tꞌaha̱ santaha ján a̱nteni̱ má xi tje̱hen tju tsꞌíu̱,
kiyai̱ niñu xi tsꞌe̱ ko̱ kjúái̱ nꞌetsjoi̱hi̱ ntíu̱.
Nkꞌie nga kintꞌé nda̱ rei̱ Herode̱ ni xuꞌbi̱,
tu̱ ni xí kisꞌenta̱há ra̱ ko̱ ta̱ kisꞌenta̱ha̱ ra̱ ngayjee̱ xu̱ta̱ nanki Jerusalen.
A̱sꞌa̱i kinchja̱ ñjaha̱ nda̱ rei̱ ngatentee̱ já na̱ꞌmi kꞌaku̱ ko̱ já chji̱ne̱ꞌéhe̱n kju̱a̱téxumoo̱.
Kingjásjaiyaha̱ má xi tje̱hen tsín xi Cristo̱.
Bꞌa̱ i̱ncha kitsú jóo̱:
—Xi tje̱hen Belen,
nanki xi tíjñajihi̱n a̱nte Judea̱.
A̱tꞌaha̱ bꞌa̱ tsꞌín yꞌétꞌa éhe̱n Nti̱a̱ná nda̱ profeta̱:
Máha Belen,
nanki xi tíjñajihi̱n a̱nte xi tsꞌe̱ xu̱ta̱ Juda̱,
najmi kui xi ꞌyún i̱chí sa a̱jihi̱n já tjíxáha̱ xu̱ta̱ Juda̱.
A̱tꞌaha̱ yo̱ stjújin nku nda̱ tjíxá
kui xi kúnnta xu̱ta̱ tsꞌa̱n xi xu̱ta̱ Israel.
A̱sꞌa̱i Herode̱ kinchja̱ ꞌmaha̱ já nkjinkꞌuu̱n ko̱ kingjásjaiya chꞌichꞌihi̱n mí ni̱stjihin kama chji niñuu̱.
Nga ja kama,
a̱sꞌa̱i kitsꞌínkji nanki Belen nga bꞌa̱ kitsúhu̱ jóo̱:
—Tankíún ko̱ cha̱sjaiya sisiun ntíu̱.
Nkꞌie nga sa̱kúsjainu̱u,
tꞌinya ngáhanú tu̱ xi ko̱ an kfín tsꞌintsjoho̱ ra̱.
Nkꞌie nga ja tsasínñju já nkjinkꞌuu̱n én xi kitsú nda̱ rei̱,
i̱ncha kitsꞌín ngáha ni̱yá.
Ko̱ niñu xi kikie a̱ntehe̱ má xi tje̱hen tju tsꞌíu̱,
tu̱ nku tje̱n títjuhún ra̱ santa nkúhu nga tsichu sasinꞌyún má kjijña ntíu̱.
Nkꞌie nga kikie ngáha jóo̱ niñuu̱,
tu̱ ni xí tsjohó kamaha̱.
I̱ncha jasꞌen niꞌyoo̱ ko̱ kikie ntíu̱ ko̱ Maria̱ xi na̱aha̱ maha.
Tsinchakúnchꞌintꞌaha̱ ntíu̱ nga kitsꞌíntsjoho̱.
A̱sꞌa̱i kikjexꞌá kaxa̱ha̱ ko̱ kitsjáha̱ ntíu̱ ni xi i̱ncha yꞌa.
Kitsjáha̱ to̱onsine,
ko̱ ni xi sinjne̱ xi ꞌmi incienso̱,
ko̱ ni xi sinjne̱ xi ꞌmi mirra̱.
A̱sꞌa̱i kikꞌóya ngáha já nkjinkꞌuu̱n a̱ntehe̱.
Kjꞌa̱í ni̱yá i̱ncha jakjꞌá,
a̱tꞌaha̱ kikꞌinya títjuhu̱n nga niñjá ján nga najmi ta̱ tjíhin nga kjꞌu̱a̱ha má tíjña Herode̱.
A̱skahan nga ja ngji já nkjinkꞌuu̱n,
nku ntítsjehe̱ Nti̱a̱ná tsakúchjihi̱ yjoho̱ Kuse nga nijñá ján ko̱ bꞌi̱ kitsúhu̱:
—Ti̱síntje̱i̱n,
chjúbéí ntíu̱ ko̱ na̱aha̱.
A̱nte Egipto̱ ti̱yúko̱i̱.
Yo̱ ti̱nchin santa nkúhu nga xínya kixi̱ ngáhara.
A̱tꞌaha̱ Herode̱ ku̱a̱ngisjai ntíu̱ tu̱ xi tsꞌi̱ínkꞌiehen.
A̱sꞌa̱i tsisintje̱n Kuse,
jakjꞌá ntíu̱ ko̱ na̱aha̱ ntíu̱ ko̱ tsitjuko̱ jyún nga ngji Egipto̱.
Yo̱ yꞌejña santa nkúhu nga kꞌien Herode̱.
Bꞌa̱ kama tu̱ xi tsitjusuhun éhe̱n Nti̱a̱ná xi kitsꞌínkinchja̱ha̱ nda̱ profeta̱:
“Egipto̱ kinchjaha̱ ra̱ Ntína̱.”
Nkꞌie nga kamankjihi̱n Herode̱ nga najmi kitsꞌíntjusun já nkjinkꞌuu̱n ni xi kitsúhu̱,
tu̱ xí kjahán kamaha̱.
Kitsjá kju̱a̱ nga nꞌe̱kꞌien ngatentee̱ ntíxꞌi̱n xi tjín Belen ko̱ xi tjín a̱ndai na̱nti̱o̱.
Kitsꞌínkꞌien ngatentee̱ xi tjíhi̱n santaha jo nú,
a̱tꞌaha̱ kikꞌaxki̱ ni̱stjin xi kitsú já nkjinkꞌuu̱n nga kikie niñuu̱.
Bꞌa̱ tsꞌín tsitjusuhun éhe̱n Nti̱a̱ná xi yꞌétꞌa nda̱ profeta̱ Jeremia̱:
Kinuꞌyá nanki Rama nku nta̱,
tjín xi tíkjintáya ko̱ tu̱ xí uhún tíbehe̱.
Kui xi Rakel xi tíkjintátꞌa ntíhi̱.
Najmi ta̱ mjehe̱ ra̱ nꞌe̱kꞌíéjyu a̱tꞌaha̱ ja kꞌien ntíhi̱.
A̱skahan nga kꞌien Herode̱,
nkꞌie nga tíjña sa Kuse Egipto̱,
nku ntítsjehe̱ Nti̱a̱ná tsakúchjihi̱ yjoho̱ nga nijñá ján ko̱ bꞌi̱ kitsúhu̱:
—Ti̱síntje̱i̱n,
chjúbéí ntíu̱ ko̱ na̱aha̱.
Tꞌinko̱ ngáhani má tjíntu xu̱ta̱ xi ntje̱ Israel tje̱he̱n ra̱.
A̱tꞌaha̱ ja jesun já xi mjehe̱ tsꞌi̱ínkꞌien ntíu̱.
A̱sꞌa̱i tsisintje̱n Kuse,
jakjꞌá ntíu̱ ko̱ na̱aha̱ ntíu̱ ko̱ niba ngáha má tjíntu xu̱ta̱ Israel.
Kitsankjún nga ngju̱a̱i̱ a̱nte Judea̱ a̱tꞌaha̱ kintꞌé én nga Arkelao̱ tíbatéxuma yo̱ a̱ntehe̱ Herode̱ xi kama na̱ꞌmihi̱.
Tu̱nga kikꞌa̱i̱ chi̱ni títjuhún ra̱ xi má nga kikꞌinyaha̱ nga a̱nte Galilea̱ ngju̱a̱i̱.
A̱sꞌa̱i ngjikꞌiejña nanki xi ꞌmi Nazaret.
Bꞌa̱ kama tu̱ xi tsitjusuhun éhe̱n Nti̱a̱ná xi kinchja̱ já profeta̱,
nga nku nda̱ xi nibáha Nazaret kꞌúín Jesu.